b'\n_START_ARTICLE_\nSlovenian lippu\n_START_PARAGRAPH_\nSlovenian lippu (sloveeniksi zastava Slovenije) on Slovenian tunnus vaakunan ja hymnin ohella. Se hyv\xc3\xa4ksyttiin k\xc3\xa4ytt\xc3\xb6\xc3\xb6n otettavaksi 2. maaliskuuta 1990 jolloin Slovenia oli viel\xc3\xa4 entisen Jugoslavian osavaltio. Slovenian lippu Jugoslavian osavaltiona oli samankaltainen v\xc3\xa4reilt\xc3\xa4\xc3\xa4n ja kuvioltaan, mutta siin\xc3\xa4 oli keski\xc3\xb6ss\xc3\xa4 suuri viisisakarainen punainen t\xc3\xa4hti, joka oli reunustettu keltaisella \xc3\xa4\xc3\xa4riviivalla, jotta se erottuisi alaosan punaisesta palkista. Lipun t\xc3\xa4hti poistettiin ja korvattiin alueellisella vaakunalla, joka sijoitettiin l\xc3\xa4helle tangon puoleista yl\xc3\xa4kulmaa. Itsen\xc3\xa4istymisen my\xc3\xb6t\xc3\xa4 24. kes\xc3\xa4kuuta 1991 alueellinen vaakuna muuttui kansalliseksi vaakunaksi._NEWLINE_Slovenian kansallislipun v\xc3\xa4rit ovat ylh\xc3\xa4\xc3\xa4lt\xc3\xa4 lukien: valkoinen, sininen ja punainen. Lippu on v\xc3\xa4reilt\xc3\xa4\xc3\xa4n Ven\xc3\xa4j\xc3\xa4n lipun kaltainen, joskin sen erottaa kansallisvaakunasta ja lipun kokosuhteista, jotka ovat 1:2. Vaakunakuviossa kuvataan kolmihuippuista Slovenian \xe2\x80\x9dTriglav-vuorta\xe2\x80\x9d, joka on maan korkein kohta. Vuoren tausta on sininen, ja alaosassa kulkee kaksi aaltoviivaa, jotka kuvaavat Adrianmerta ja maan jokia. Sinisess\xc3\xa4 taustassa on kolme kuusikulmaista keltaista t\xc3\xa4hte\xc3\xa4, jotka ovat 1300- ja 1400-luvuilla Sloveniaa hallinneen Celjen kreivien (Sloveniaksi Grofje Celjski) vaakunatunnukset._NEWLINE_ Lipun v\xc3\xa4rit ovat panslavistiset, mutta niit\xc3\xa4 samoja k\xc3\xa4ytettiin my\xc3\xb6s vanhassa vaakunassa ja niit\xc3\xa4 pidettiin jo kansallisina v\xc3\xa4rein\xc3\xa4 ennen kuin ne j\xc3\xa4rjestettiin lipun v\xc3\xa4reiksi vuonna 1848, kun kansallisuusaate levisi Euroopassa. Lipun v\xc3\xa4rien j\xc3\xa4rjestys on saanut vaikutteita Ven\xc3\xa4j\xc3\xa4n lipusta. _NEWLINE_Lippu pidettiin osana Slovenian osavaltioidentiteetti\xc3\xa4, kun maa oli osa Jugoslaviaa. Vuonna 1945 lippuun sijoitettiin punainen t\xc3\xa4hti, joka oli n\xc3\xa4in tunnuksena Slovenian sosialistiselle tasavallalle. Itsen\xc3\xa4isyyden j\xc3\xa4lkeen t\xc3\xa4hti poistettiin ja korvattiin eri paikkaan asetetulla kansallisvaakunalla. Lippu uudistettiin virallisesti 27. kes\xc3\xa4kuuta 1991._NEWLINE_Siviilialusten lippu ja valtiolippu ovat saman kaltaisia kansallislipun kanssa, mutta niiden kokosuhde on 2:3.  Sotalaivaston lippu puolestaan on erilainen, sill\xc3\xa4 sen v\xc3\xa4rit ovat: valkoinen, sininen ja keltainen.  Mutta lippu on kuitenkin samassa suhteessa kuin kansallislippu ja ns. trikolori.'